Móstoles

Móstoles (spaniolă: [ˈmostoles] ) este un municipiu din Spania, situat în comunitatea autonomă Madrid. Cu peste 200.000 de locuitori, este al doilea cel mai populat municipiu din comunitatea autonomă, după Madrid însuși. Móstoles a fost mult timp un oraș mic, dar s-a extins rapid în cea de-a doua jumătate a secolului al XX-lea. În oraș se află campusul principal al Universității Rey Juan Carlos⁠(d). Geografie Municipiul are un relief în mare parte plat. Principalele caracteristici hidrografice sunt râul Guadarrama⁠(d), la capătul vestic al municipiului, și mai multe pâraie afluenți ai acestuia, ca Arroyo del Soto și Arroyo de los Combos. Se află la altitudinea de 660 metri deasupra nivelului mării. Istorie În acest loc prezența omului datează din paleolitic. Dovezi în acest sens sunt siturile arheologice în care au fost descoperite unelte de silex și vârfuri de săgeți. Se găsesc unele urme ale prezenței civilizației romane, mai ales din perioada târzie. Acestea constau în principal din resturi ceramice. În timpul perioadei de dominație islamică din Peninsula Iberică, nu sunt dovezi că ar fi existat un oraș în acest loc, însă există unele rămășițe ale epocii respective. Așezarea a fost fondată după cucerirea creștină a Regatului Toledo (1085) – cel mai probabil în jurul anilor 1085-1137 –, deoarece nu a fost menționat în cronicile satelor cucerite. Sunt foarte puține mențiuni scrise din Evul Mediu, de la înființarea sa până la sfârșitul secolului al XV-lea. La începutul secolului al XVI-lea, făcea parte din Ținutul Toledo. La 6 decembrie 1565, Filip al II-lea a emis o țidulă (cédula) regală prin care acorda orașului Móstoles independența față de Toledo, devenind un oraș (villa) sub Realengo⁠(d) (în administrarea directă a monarhului). A avut o importanță istorică semnificativă la începutul secolului al XIX-lea, pentru că, deși era un oraș mic, autoritățile sale au chemat la o rebeliune generală împotriva forțelor franceze la 2 mai 1808, imediat după Revolta Dos de Mayo⁠(d) din capitala spaniolă, difuzând următorul anunț public (bando) semnat de primar: „Patria este în pericol. Madridul piere, victimă a perfidiei franceze. Spanioli, veniți să o salvați”. Orașul a avut o creștere lentă și constantă a populației în prima jumătate a secolului al XX-lea, apoi o expansiune demografică considerabilă începând cu anii 1960. Demografie Municipiul este compus din două localități: Móstoles, care este situat în partea de est a teritoriului municipiului, și Parque Coímbra⁠(d), în sud-vest. În 2019, Móstoles avea o populație de 209.184 locuitori, iar Parque Coímbra – 10.747 locuitori. Administrație Unele zone sunt recunoscute ca entități administrativ-teritoriale de consiliul municipal, altele de comunitatea autonomă (regiunea) Madrid, însă niciuna de Institutul Spaniol de Statistică. Astfel, Consiliul municipal a desemnat zonele El Soto, Villaeuropa, Pinares Llanos, Azorín, San Fernando și Soto Vicente – toate situate în partea de sud și cea de vest a municipiului. Iar conform Comunității autonome Madrid, zonele sunt Los Rosales și Estoril II (nord); Móstoles Central și Estoril (nord-vest); Pradillo (centru); Villafontana (est); Versalles (sud-est); La Barra și Manuela Malasaña (sud); Las Cumbres și Coveta (vest); El Soto (nord-vest). Subdiviziunile administrative ale municipiului sunt cinci districte: District 1 - Centro District 2 - Norte-Universidad District 3 - Sur-Este District 4 - Sur-Oeste District 5 - Parque Coimbra-Colonia Guadarrama Primari În istoria recentă (democratică) a municipiului, Móstoles a fost condus aproape întotdeauna de primari din Partidul Muncitorilor Socialist Spaniol din Comunitatea Madrid⁠(d), aparținând așa-numitei „centuri roșii⁠(d)” a regiunii. În perioada 2003-2015 și din nou începând cu 2023, orașul a fost condus de reprezentanți ai Partidului Popular din Comunitatea Madrid⁠(d). Economie Agricultura și creșterea animalelor sunt practicate foarte rar în municipiu, însumând doar 0,2% din PIB-ul acestuia în 2019. În același an, activitățile miniere și industriale au reprezentat 9,14% din PIB, iar activitățile de construcții – 8,63%. Câteva zone industriale din municipiu sunt Polígono Industrial El Lucero și Polígono Industrial Los Rosales, în partea de nord-est; Prado Regordoño, în partea de est; Arroyomolinos, în jumătatea de sud. Sănătate În Parque Coímbra funcționează un centru de sănătate (centru de îngrijire primară), iar în Móstoles – 8 centre de sănătate (centro de salud) și două spitale. Educație Pe lângă campusul universitar al Universității Rey Juan Carlos⁠(d), există 34 de centre publice de învățământ preșcolar și primar (CEIP), 17 centre publice de învățământ secundar (IES), 4 școli subvenționate (semiprivate sau cvasiprivate) și un centru de învățământ profesional (CIFP). Din Universitatea Rey Juan Carlos fac parte Școala Superioară de Științe Experimentale și Tehnologie, Școala Superioară Tehnică de Informatică și Facultatea de Științe Sociale și Juridice. În municipiu se află, de asemenea, un centru de educație pentru adulți și un centru de predare a limbilor străine. Obiective turistice Repere istorice Două dintre cele mai cunoscute repere arhitecturale din Móstoles sunt biserica „Înălțarea Maicii Domnului”, a cărei construcție datează din secolul al XIII-lea și care are o absidă în stil maur, și schitul baroc Nuestra Señora de los Santos, care datează din secolul al XVII-lea. O sculptură executată de Aurelio Carretero⁠(d), care îl comemorează pe Andrés Torrejón, a fost dezvelită în 1908 pentru a marca centenarul revoltei Dos de Mayo. Muzee și galerii Móstoles găzduiește galeria de artă modernă Centrul de Arte Dos de Mayo (CA2M), deschisă în 2008 la aniversarea a două sute de ani de la revolta Dos de Mayo. Reședința lui Andrés Torrejón a fost reabilitată de consiliul local și transformată în muzeu. Transport Móstoles este conectat la alte suburbii și la centrul Madridului prin: autostrăzile A-5⁠(d) (Madrid-Badajoz-Lisabona), M-50⁠(d), R-5⁠(d) linii de autobuz locale și regionale linia Metrosur (Linia 12 (Metroul din Madrid)⁠(d) a Metroului din Madrid) o linie de tren de navetă (C-5 (Cercanías Madrid)⁠(d) a Cercanías Madrid⁠(d)) cu stație terminus în Móstoles Infrastructură pietonală și de ciclism În centrul orașului Móstoles este amenajată infrastructură de ciclism⁠(d) (spaniolă aceras bici – „trotuare pentru biciclete”). În 2017 au fost puse la dispoziție fonduri pentru modernizarea pistelor de biciclete. Mersul cu bicicleta este practicat și în zona rurală din apropiere. Linia de cale ferată continua inițial până la Almorox, dar secțiunea dintre Móstoles și Almorox a fost închisă în anii 1960. Între gara Móstoles-El Soto⁠(d) și Navalcarnero⁠(d), pista a fost transformată într-o „cale verde” (via verde) pentru cicliști și pietoni. Traseul trece peste râul Guadarrama⁠(d) pe un pod de fier. În Extremadura, via verde se conectează la un traseu marcat de drumeție spre Guadalupe. Marcajul este recent, dar traseul este unul tradițional, care duce de la Madrid la locul de pelerinaj Maica Domnului de Guadalupe⁠(d). Sărbători În oraș există mai multe sărbători oficiale. Sărbătoarea de 2 mai comemorează Revolta Dos de Mayo⁠(d), în care localnicii s-au răsculat împotriva invadatorilor francezi. Printre activitățile care se desfășoară în perioada festivă se numără o paradă cu păpuși gigantice, o slujbă dedicată primarilor aflați la conducere în timpul revoltei, un spectacol despre evenimentul istoric, concerte de vioară, concerte de pian, o demonstrație de gimnastică ritmică, turnee de pétanque, un turneu de patinaj artistic pe role, turnee de mus⁠(d) și turnee de cuatrola – cele din urmă fiind jocuri de cărți spaniole. În a doua treime a lunii septembrie se desfășoară festivități legate de figurile religioase ocrotitoare ale municipiului, în primul rând Sfânta Maria. Activitățile includ depuneri de flori la statuile Fecioarei ca simbol al ofrandei, o paradă cu păpuși gigantice și concerte. Alte festivități, care sunt organizate în toată Spania, sunt Carnavalul, care are loc de obicei în al doilea sfert al lunii februarie, și Crăciunul, care se sărbătorește de la începutul lunii decembrie până la Bobotează. Sport Câteva din echipele sportive ale municipiului sunt: Ciudad de Móstoles FS⁠(d) Estadio El Soto⁠(d) CD Móstoles⁠(d) CD Móstoles URJC⁠(d) FS Móstoles⁠(d) Móstoles CF⁠(d) Personalități Câteva personalități care s-au născut la Móstoles sunt: Iker Casillas, fost portar profesionist, care a jucat pentru Real Madrid, FC Porto și echipa națională de fotbal a Spaniei Rubén de la Red, fotbalist Alberto Lora⁠(d), fotbalist Rafael Martínez⁠(d), gimnast Christian Gálvez⁠(d), actor și prezentator de televiziune Raúl Arévalo, actor Rubén Belima⁠(d), fotbalist Las Supremas de Móstoles⁠(d), trio pop format din trei surori Máximo Cortés⁠(d), pilot de curse Francisco Garrigós⁠(d), judoka Esther Ortega Arjonilla⁠(d), istorică și activistă Note Bibliografie Martín del Hoyo, David (2016). „La dinámica política de Móstoles en el siglo XVI”. În Fuente Polo, Paula María de la; Perruca Gracia; Rodríguez Abengózar. I Congreso de jóvenes historiadores. Universidad Rey Juan Carlos, Servicio de Publicaciones⁠(d). pp. 311–329. ISBN 978-84-697-7346-8. Martín-Serrano García, Pilar (2004). „Móstoles”. Arquitectura y desarrollo urbano Comunidad de Madrid (Zona Sur) (PDF). XII. Madrid: Dirección General de Arquitectura y Vivienda & Colegio Oficial de Arquitectos de Madrid. pp. 173–282. ISBN 84-451-2698-9. Vezi și Schitul Nuestra Señora de los Santos⁠(d), obiect de patrimoniu cultural Legături externe Consiliul municipal